
			Per mòde d’introduccion


			Anes pas creire non que siás tu lo qu’escrives e mai s’ausisses lo silenci d’onte parlan los mots.


			Joan Larzac 


			(in « Se rauqueja ma votz »)


			Escriure, contar e descriure una escorreguda cap a Sant-Jacme de Compostèla sembla pas res de plan original. Es segurament estat fach de centenats de còps. D’aqueles jornals de pelegrins o simples excursionistas se’n pòt trobar a bodre dins fòrças lengas, mas lo qu’avètz dins las mans es, a ma coneissença, lo primièr en lenga nòstra.


			Cèrtas, en 1987, Joan dau Melhau, cantaire e escrivan de tria, partiguèt d’en çò seu en Lemosin, cap a Compostèla. Son aventura foguèt escricha dins la lenga de Bernat de Ventadorn, mas pecaire l’autor la tradusiguèt en francés per la publicar a las edicions Federòp. Èra en 1990. D’aquel libre « Journal d’un pèlerin – vielleux et mendiant sur le chemin de Compostelle », e mai siá redibitòriament endecat de sa publicacion sonque en francés, a mon vejaire se’n parla pas pro. Quand l’autor entemena son periple a un quarantenat d’annadas, tant val dire qu’es dins lo plen de sas fòrças fisicas. Dins son raconte nos parla longament de son trabalh d’introspeccion pendent sa « longa marcha ». Sos quasernets de rota son los d’un musicaire mendicant. S’èra mes volontàriament dins aquel estat per complir son viatge.


			Dins son obratge, Joan dau Melhau balha sovent sas sentidas e sos estaments d’anma dins un registre de pensada singular. I es qualques còps repotegaire, per dire pas eissabre. Reconeis el-meteis aver una pichona dòsi de misantropia. Desvolopa rarament la descripcion dels païsatges que travèrsa, dels vilatges que rescontra o dels edificis que visita. Malgrat aquò, l’autor faguèt qualques polits rescontres. Mai d’un trentenat d’annadas aprèp, aquela aventura val encara d’èsser legida. Valdriá quitament d’èsser enfin publicada dins sa lenga d’escritura.


			Es, d’alhors, lo sol testimoniatge que legiguèri abans de partir. Quand mon torn venguèt, que foguèri lèst per me lançar, voliái aver l’èime franc d’idèias subjectivas. Teniái de partir verge de tota lectura sul sicut. Mon desir èra de me n’anar amb una curiositat inalterada. Ma set de descobèrtas necessitava qu’aquelas foguèsson pas estadas prealablament desfloradas. Las solas causas que crompèri per emportar foguèron dos guidas de pòcha sens gaire detalhs, un per la Via Podiensis e un autre pel Camin francés.


			Plan solide, un pelegrinatge a Sant-Jacme de Compostèla marca psiquicament e d’un biais definitiu tota persona que lo complís. Marca esperitualament e fisicament pel demai d’una vida, per tan longa que siá. Una tala aventura es quicòm que se doblida pas. S’es malaisit de mesurar la transformacion morala e psiquica d’una persona a flor e a mesura qu’avança sul camin, per contre los efièches fisics de l’escorreguda, eles, se veson còpsec. 


			Lo camin es una aventura novèla cap a l’inconegut. Cadun la se desira mai radiosa que las viscudas anteriorament. Una escorreguda bèla permet de se destacar del consumerisme alienant, de tornar a l’umilitat de la dimension umana. Sul camin s’i cròsa tota mena de perfils. L’arcolan de l’umanitat s’i rescontra forra-borra. S’i tuma de mondes diferents. Tanplan d’unes gents i venon garir una depression nerviosa. N’i a qu’endralhan cap a Sant-Jacme per se requinquilhar d’un adeliment al trabalh, lo famós burn out, per parlar a la mòda anglesa. Dins aquel cas, se pòt tanben considerar lo camin coma un espaci terapeutic. Deuriá èsser mai sovent prescrich pels medecins, subretot los psiquiatres. 


			En dos meses e mièg, sul Sant-Jacme se rescontra un fum de nafrats de la vida. Es benlèu pas un azard se l’endralhèri. Se cal saber abandonar a la natura e traçar a travèrs lo campèstre. Valent a dire, daissar darrèr se tot çò que lusís e que tanplan esbleugís ; causas que, dins l’esfòrç e lo desnusament, tot còp pareisson futilas. Oc-ben ! lo camin de Sant-Jacme libèra de totas las addiccions impausadas per la societat del tresen millenari.


			Mas se pòt tanplan enfaciar coma una longa passejada bucolica e agradiva ; un espaci poetic ; una aventura a nautor d’uman ; un periòde de transicion ; un deslassament mannat, etc… A cadun de causir la color del seu bonaür.


			Tornar véser Santiago de Compostèla mièg sègle pus tard !.. Es amb una mica d’emocion que vau tornar véser, s’aquò escàs, la vila. Lo primièr còp que i anèri foguèt en 1969, amb mon amic lo Paure Alan Condat. Aviam dètz-e-nòu ans e èrem partits en veitura « dos cavals » far lo torn de la peninsula iberica. Veniam de quitar Portugal e, immancablament, nos arrestèrem dins la ciutat pelegrina. Alavetz, la catedrala soi sensat la conéisser per l’aver ja trevada. Per contra, a l’epòca, aviam pas assistit a la balancejada de l’encensièr gigant. A aquel moment n’aviái quitament pas la coneissença.


			Adoncas vau tornar véser Santiago de Compostèla exactament cinquanta ans aprèp. En un mièg sègle la vila deguèt cambiar. Pasmens, per me sovenir plan pauc de la Santiago de 1969, imagini que me’n mainarai gaire.


			Çò que dobtavi intuïtivament mas que sabiái pas de biais segur, es que se partís sul Camin de Sant-Jacme per l’eternitat. Plan solide, la nocion d’eternitat varia segon l’èime de cadun e las circonstàncias del viatge. Mas lo qu’a fach la sublimissima espròva es marcat per la vida. Aquò’s pas vos que prenètz lo camin, es lo camin que vos pren.

			Part primièra : La Via Podiensis


			I. 
Abans d’endralhar


			Los pès dels pelegrins son meravilhoses :  son claufits de plagas, de durans e d’agacins ;  son esquintats, abenats, mas fan lor dever :  marchan e marchan encara…


			Hervé Lebrun 


			(« Perros no ! »)


			Me podiái pas lançar sul camin de Sant-Jacme sens un minimum de preparacion. Un projècte atal se planifica, plan en amont. Entre lo jorn que prenguèri la decision de me n’anar e lo primièr pas que faguèri sul camin, trabalhèri a l’aprestar tant val dire pendent un an. 


			Per çò qu’es de causir la data de partença, puslèu que de me lançar al moment de la tardor, per experiéncia me semblèt mai senat de causir la prima. La melhora data èra probablament la segonda quinzenada d’abrial. Sèm encara en plen periòde escolar e doncas amb la garantida que i aurà mens de monde suls camins. A aquesta sason lo temps es benlèu mens capriciós qu’a la tardor ont, tanplan, pòt nevar a la debuta del mes de novembre. E mai se pòt encara far freg a la fin d’abrial en Aubrac o Marjarida, es a aquela data que lo pelegrin deurà partir se vòl arribar a Sant-Jacme de Compostèla abans las molonassas del mes de julhet e d’agost. En partissent en abrial, lo barrutlaire passarà lo mes de junh en Espanha e Galícia. 


			Ça que la, partir un quinze d’abrial significa que serà pas cada jorn ni possible, ni rasonable, de bivacar. E mai se val lo còp de carrejar tibanèl e matalàs de sòl dins mon abrassac, sabi abans de partir que me’n poirai pas servir a cada estapa. Mas coma per ieu bivacar es un espaci de libertat, crenti pas de cargar lo necessari. Adoncas, empòrti lo material necessari tre la debuta. Serà totjorn possible e agradiu de campar al mes de mai sus la Via Podiensis e al mes de junh sul Camino frances.


			Abans de partir, coma soi optimista, m’aplechi de doas credencials (1). Me disi qu’es pas la plaça que prenon dins una pòcha, nimai lo pes que fan. Pensi que s’aquò fa besonh, ne cromparai maitas en camin. Ai fach lo calcul e ne soi arribat a la conclusion qu’una sola bastarà pas. Ieu, qu’aimi los tampons, m’aplechi de doas. Per començar…


			Crompi tanben un guida per caminar. I a mantunes modèls, mas lo que me sembla mai lisible e aisit d’utilizar per la Via Podiensis es lo Rother (per lo Camin francés cromparai l’edicion Rando-edicions actualizat en febrièr de 2018). Es de concepcion e d’edicion alemandas. Existís en mai d’una lenga e demest aquestas lo francés. Ne crompèri un exemplari a Tolosa qualques setmanas abans de partir. Lo conselh que pòdi balhar a los que se voldrián lançar, es de plan far atencion a la data de la darrièra actualizacion. Sens i far moment crompèri mon exemplari sens l’agachar. Me retròbi ara amb una edicion de 2015. Çò que me va gastar una mica lo viatge. Me mainarai lèu qu’en quatre ans, fòrças causas an cambiat sul camin. Bèl primièr i agèt qualques cambiaments dins lo traçat del Grand Randolada. D’efièch, m’es estat dich per mantunes ospitalièrs (2) qu’aqueste es de longa movedís. Mas çò que mai càmbia, son las possibilitats d’albergament. Siá que d’unes jaces novèls i son pas encara repertoriats, siá que d’unes an tampat entre temps. La consequéncia n’es que m’arribèt sovent de telefonar a un jaç e d’esquilar dins lo vuèg. Aquò fa que foguèri sovent un pauc descalat, amb qualques còps de dificultats per reservar.


			Abans de partir val mai aver una bona preparacion psicologica. Cal far lo vuèg dins son cap e se netejar l’èime de tot autre projècte o rendètz-vos per dos o tres meses. Es necite trobar qualqu’un que se trache de respondre al corrièr pendent vòstra abséncia. Val mai se copar de las contingéncias materialas. De tot bais me mainarai que, pauc a cha pauc, a mesura qu’avançarai sul camin, perdrai tot interés per las causas materialas. Lo viatic del pelegrin se resumís a pauc. Tot çò que possedís deu claure dins un abrassac de seissanta litres.


			Anar sol, a dos o a maites ?


			Camini sovent sol. Es un biais de far qu’a sos avantatges e sos inconvenients. Lo fach pòt èsser la resulta d’una volontat, o tanplan d’una constrencha quand se tròba ni companha ni companh de disponibles. Caminar a dos o dins un grope mai nombrós es pas totjorn cocanha. Pasmens, en montanha, val mai èsser pas solet. Las trapèlas son nombrosas e los accidents pòdon èsser fatals. Al debanar de ma carrièra de montanhista, artelhèri sovent sol. Qualques còps o regretèri fèrme. Lo primièr accident que patiguèri foguèt a Cauteret en tornant davalar lo Grand Barbat. Èri a traversar un passatge rocassut, quand dins un moment d’inatencion, me torcèri una cavilha. A posteriòri, quand i torni pensar me disi qu’anavi segurament tròp aviat. Èri jove, aviái de sangueta e èra tard lo ser. Voliái a tot pèrdre, aquò se compren, arribar abans nuèit. Plan car me’n costèt ! Dins un corredor escalabrós pausèri lo pè esquèr sus una pèira movedissa. Crac ! Nimai per las cauçaduras de montanha, me retrobèri amb una cavilha dins la museta. Una estòrsa es quicòm de terriblament dolent.  


			Èri sol dins la montanha e me poguèri pas empachar de cridar de dolor. Qué far ? Lo telefonet existissiá pas encara e, a aquela ora, caliá èsser inconscient coma o èri a l’epòca per caminar sol. Me demorava pas qu’una causida ; La d’ensajar de dintrar, malgrat lo patiment qu’enduravi a cada pas. Garrelejavi fèrme de la camba esquèrra. Ça que la, aprèp un esfòrç que gausi pas qualificar de subre-uman mas qu’i semblava, arribèri a l’estacion termala. Un mètge me prenguèt en carga sulcòp. La resulta foguèt que me retrobèri amb un emplastre per una mesada. Mas, siá dich de lisada e totjorn dins l’encastre de mon inconsciéncia, al cap d’un desenat de jorns prenguèri un secator e me desliurèri de la cauquilha de gip. Cal creire que lo dieu dels innocents èra del meu costat, que, fin finala, agèri pas jamai de sequèlas.


			Mas l’accident que me convencèt definitivament de pas mai partir sol en montanha se debanèt sul Sendarèl catar que partís de La Novèla per s’acabar a Foish. Tornamai, al moment de passar un corredor escalabrós (los accidents arriban rarament sul planièr), pèrdi l’equilibri. Tombi de ma nautor e pas que de ma nautor. Tant val dire que i agèt pas de truc plan violent. Agèri pas ni plaga, nimai bòça. Lo çaganh èra pas aquí. Èra qu’aviái casut entre dos rocasses que se rescontravan en fasent una mena de « V » que s’acabava en punta aguda. Capbilhèri dins aquela regòla naturala e me retrobèri cap primièr dins una enclinason almens a quaranta cinc grases. La posicion èra fòrça inconfortabla. La sang me pujava al cap.


			Rai d’aquò ! Aviái las espatlas cunhadas entre las doas parets dels rocasses. Podiái pas bolegar. Èri blocat al fons de la « V », entre los dos flancs dels ròcs. Çò pièger es qu’aviái un abrassac d’un quinzenat de quilogramas sus l’esquina. Aqueste me quichava encara mai al fons del cròs. A pro pena se podiái bingar. Mos braces èran neutralizats jol còs. Èri dins una postura desesperada. Èrem al mes d’abrial e doncas èri en avança sus la sason toristica. Ja que lo Sendarèl catar es pas un dels mai frequentats d’Occitània, podiái ben cridar a plec de gargalhòl que degun me respondiá pas. Aviái ben un telefonet dins un sac banana acrancat a la cinta, mas lo podiái pas agafar. De tot biais èri pas solide de la cobertura ràdio-numerica.


			Me soi vist morir aquí. Morir d’una mòrt lenta. Morir de fam e de freg. Morir de la sang que me negava lo cap. Morir d’una mòrt afrosa ; dins una solitud minerala que ja me sanglaçava. Mas las ressorsas de subrevida essent çò que son, las poténcias de vida essent son que son ; a fòrça de jogar de las espatlas, de me tortovilhar e me bidorsejar al fons de mon trauc, per miracle, disi ben per miracle, capitèri per me desgatjar un braç. Me calguèt mai d’una ora per obténer aquela resulta. Un còp lo braç desempedit, me foguèt balhat la possiblitat de desagrafar una bretèla de l’abrassac. La causa me prenguèt temps e energia. Qualques còps perdiái espèr, mas totjorn repreniái vam. Ensagèri mai d’un biais per i arribar. Dins aquelas situacions de desespèr, las neurònas trabalhan a una velocitat espectaclosa.


			Al final, capitèri per sortir d’aquela tomba a cèl dobèrt. Mas d’aquel moment, nimai per partir en montanha amb un telefonet, sabi qu’aquò basta pas. Per èsser en seguretat, cal èsser dos. Se l’un se nafra, l’autre pòt anar quèrre secors. A partir sol, cal endralhar de camins frequentats. D’aquí ma causida del camin de Sant-Jacme. Sens gaire exageracion se pòt dire que se tracha d’una autorota de randolada. Son cada an de milierats de personas que la percorron. Atanben se pòt endralhar en solitari tot demorant en seguretat.


			Coma o venèm de véser, randolar pòt èsser dangierós. Pasmens, caminar es plan mai qu’un léser, plan mai qu’un espòrt, es un destacament temporari. Un biais d’enfaciar la vida e la se passar bona al mitan de la natura. L’artelhaire vertadièr, l’arpatejaire de longa alenada es un contemplator, o s’o es pas, o deven. Es tanben un somiaire que cada ser se congosta de pescar la luna jos la capa de las estèlas. Per far cort, lo randolejaire es un solitari. Sens ça que la èsser un misantròp, es un ermita ambulant. Una persona que passa mai de temps a escotar (lo vent, los aucèls, los ases que braman dins las pradas, lo silenci, etc.), qu’a parlar. L’excursionista es un introvertit e un paucparla.


			Alavetz, se lo randolejaire es rarament gregari, se defugís las caminadas en tropeladas ; quand pasmens partís en montanha, val mai que siá acompanhat. Mas li demòra de trobar la persona per s’apariar. E sèm aquí al picar de la dalha. La causa es pas totjorn aisida, e mai s’es pas jamai impossibla. Per parlar pas que de mon experiéncia, caminèri plan temps amb una persona que despartissiá pauc o pro la meteissa concepcion del viatge que ieu. Faguèrem d’escorregudas nombrosas e memorablas dins un ambient enfachinant.


			Lo contra-exemple foguèt quand partiguèri un còp amb un companh qu’arrestava pas de parlar. Aviá totjorn quicòm a dire. Se seriá dich Ràdio Longamai. Res lo podiá pas arrestar, ni un bèlvéser espectaclós, ni la lassièra de uèit oras de caminada amb un gròs desnivelat, nimai la pluèja. Aviá totjorn qualques rasonaments de far sus tot e lo demai. Nimai per li demandar de se moderar dins son debit, res i fasiá pas. Contunhava que mai dins sa logorrèia sens fin ni pausa. Me desencantava los païsatges traversats e los vilatges visitats. Èra per ieu un suplici vertadièr. E quand parlava pas, èra a pianotar sus son telefonet. Podiá pas demorar tres oras sens saber çò que se passava de l’autra part de la planeta. Puèi, còpsec, o me tornava escalcir segon son sedaç. Sa tissa màger èra la metèo. Voliá totjorn saber lo temps qu’anava far. Cinquanta còps per jorn la consultava, coma s’aquò aviá lo poder de desvirar las nivols… M’es estat dich qu’aquela addiccion la se carreja encara, e mai es possible que la se siá agantada d’un biais redibitòri.


			Entre partir sol e riscar l’accident sens secors possible e partir a dos sens se poder endevenir amb son partenari ; l’ideal es de se trobar a se n’anar amb l’aucèl rare. Mas per entreprene lo camin de Sant-Jacme, aquel dilèma se pausa pas. L’escorreguda es gaire montanhosa amb plan pauc de passatges dangieroses e lo sendarèl es passadís. En cas d’accident i a totjorn un jaquet per passar dins las oras que seguisson. A çò que pareis que per la nauta sason, los artelhaires se seguisson, o pauc se’n manca. Es la rason per la quala decidissi de partir lo setze d’abrial de 2019, per aver un pauc d’aire e d’espaci.


			Èsser pelegrin ?


			Perqué partir ? Que me pòt butar sul camin de Compostèla ? Probablament es d’en primièr l’enveja e lo plaser de marchar. D’arpatejar luènh e longtemps. De me retrobar a las albetas, sol al mitan del campèstre. Al moment ont la tèrra es fresca e la vegetacion nòl a bon. D’ausir dins los bòsques e las randuras l’aucelilha cridar sa talent de viure quand lo solelh es encara a pro pena tebés. 


			Partir es tanben far d’esfòrces fisics. Far foncionar sa motricitat. Sollicitar lo còs. Presar la cadéncia ipnotica dels passes que pòrta, al degrunar dels quilomètres, dins un estat segond, una mena de felicitat sedativa. A trescambar fèrme, acabam per aver la sensacion de pausar pas mai los pès pel sòl. D’èsser en levitacion ?... Per d’unes costats, la marcha pòt semblar un exercici de iogà. La pensada se dissocia del còs per anar trevar lo trauc negre de l’univèrs. Quitam l’envolopa carnala per volastrejar dins d’encontradas a l’òrle del conscient, dins d’airals ont benlèu perdèm canturla entre entendement e encantament. Per èsser onèste, me demandi se m’impausèri pas aquela escomesa, pas que per rebutar lo vielhum a deman ? Mas d’aquò soi lo pus mal plaçat per ne jutjar. Prene la Via Podiensis per una fugida endavant ? Cresi pas ! foguèt una desirança fonsa.


			Totas rasons enfaciadas, fasiá temps qu’aviái dins l’ase d’endralhar lo camin de Compostèla. O voliái pel contengut istoric e cultural d’aquel sendarèl. Quand i pensi, soi pivelat a l’idèia que foguèt percorregut per de centenats de milierats de gents de totas edats e condicions socialas. Es subretot un camin qu’a carrejat totas las esperanças del monde crestian. Per tant que, se d’ara enlà se retròba sul Compostèla totas menas de trepaires, autres còps l’engulhavan pas que los pecadors, los endecats e los raubaires de pichona rapina. Los unes amb l’esperança del perdon, los autres amb l’esperança de la garison per eles o per un èsser car, los darrièrs per subreviure al quotidian.


			Per èsser pas devòt, qual sap se, sul camin de Sant-Jacme, seriái pas ieu tanben un pelegrin ? Si-ben-tant, se me’n teni a l’etimologia del mot latin, peregrinus significant estrangièr ; lo que ven d’endacòm mai, d’un autre país. Adoncas, a l’origina — segurament abans lo crestianisme —, lo pelegrin èra un forastièr, un passacamin, un traucafrontièra, un travèrsaplana e un sautamontanha. La definicion m’agrada que dins los tempses ont aqueles caminaires foguèron atal designats, l’idèia de quista esperituala èra gaire de mesa. A mens que los primièrs « peregrini » agèsson agut lo cap talament naut dins las estèlas que passèron per d’estrangièrs a aquesta planeta. De pelegrinas e de pelegrins que, pincats talament naut sus las cambas, traversavan lo temps d’una caminada, un monde encantat. Pus tard, a l’epòca medievala, lo pelegrin èra pas forçadament un penitent. Podiá èsser un poèta caminaire, un contemplator de la natura, un amorós del vent e de las nivols.


			D’unes fan lo Compostèla per digerir una longa carrièra professionala dins la quala se trobèron pas plan. Un trabalh que benlèu foguèron obligats de complir per constrencha sociala. Aquestes prenon lo camin per se lavar lo cap, lo còr e lo còs. Son benlèu los que son mai sensibles a la beutat de l’escorreguda. Sabon, o sabon pas, que l’etimologia de Compostèla es « Camp d’estèlas ». Son en cèrca d’alucar d’autras estèlas per una autra vida. Òc-ben, lo camin pòt tanben servir a virar la pagina d’una temporada per ne descobrir una autra. Una que s’espèra mai lusenta per çò que semenada d’estèlas.


			L’enveja de pausar mos ressòls sul camin de Sant-Jacme me ven tanben de sa reputacion. Es un mite encara e totjorn viu, e aquò dempuèi mai d’un millenari. Cresent o pas, un marchaire inveterat pòt pas acabar sa vida sens l’aver fach. Per parlar pas que dels camins grands de l’airal occitan, podèm plan dire qu’avèm fach lo Stevenson, lo catar o la traversada dels Pirenèus, s’avèm pas percorregut lo Sant-Jacme, seriá coma s’aviam pas fach res. Pel randolejaire, es de gaire lo passatge obligat. Sens l’aver complit, passatz per un trallassejaire, un trepa-pichon ; de gaire un passejaire. Totes aqueles elements faguèron que poguèri pas passar a costat d’aquela escorreguda. Alavetz, fau tirar !


			Abans de partir, pendent los preparatius, a mon entorn parlavi de mon projècte. Rescontrèri qualques gents qu’avián un cosin o un nebot qu’èra anat a Compostèla. D’autres, èra una tanta o son bèl-paire qu’i èra anat. Per maites, èra un amic o una amiga qu’aviá endralhat lo camin de Sant-Jacme. N’i a quitament que disián aver ausit parlar de qualqu’un que benlèu i èra anat, recentament o bèl temps a. Al final, parlèri amb fòrça gents qu’avián vist l’òme qu’aviá vist l’òme qu’aviá vist lo ieti. Mas jamai rescontrèri pas degun que l’aviá fach en persona.


			Lo Camin de Sant-Jacme, amb sos espacis naturals incomparables, sos monuments arquitecturals prestigioses e son aura culturala millenària, de longa m’embelinèt. A fòrça de me reténer, me caliá ben un jorn i anar véser.

			Dormitòri dins un jaç.


			La credencial


			Causa que me sembla importanta de far abans ma partença per Galícia es de me procurar la credencial del pelegrin. Se tracha d’un document decernit per fòrça associacions e organismes. Ieu, m’adreicèri a l’Agéncia de cooperacion interregionala pel malhum dels camins de Sant-Jacme de Compostèla de Tolosa. Las que me mandèron foguèron imprimidas es editadas per la Federacion espanhòla de las associacions dels amics del camin de Sant-Jacme. De fach, se tracha d’un document en carton espés que se presenta plegat en acordeon. D’un costat se tròba un dessenh grossièr illustrant las estapas del Camino frances, mentre que sus l’autra fàcia se tròba los emplaçaments previstes per recebre las tamponadas sensadas acreditar los passatges. La credencial pòrta tanben l’estrach d’un poèma anonime del sègle XIIIen que per ieu es una mena, non pas d’autorizacion a endralhar lo camin qu’aviái pas ges l’intencion de demandar la permission a degun ; mas un convit agradiu : La puerta se abre a todos, enfermos y sanos, non solo a catolicos, sino aun a paganos, a judios, herejes, ociosos y vanos ; y mas brevemente, a buenos y profanos.


			Coma dich pus naut, aquel document es de far tamponar a cada estapa per testimoniar de nòstre passatge. Per aquò far, cal butar las pòrtas dels presbitèris, dels burèus d’acuèlh dels monuments visitats (catedralas, abadiás, musèus, etc.). Se pòt far tanben estampilhar dins los jaces d’albergament, los restaurants e, quand ne vira, dins d’autres endreches publics.


			La suspresa foguèt que quand recebèri ma credencial a l’ostal me mainèri que i aviá pas que quaranta emplaçaments pels tampons e sagèls. Lo compte i èra pas, mas aquò’s logic que foguèt concebuda pas que per la part espanhòla del trajècte. Un espaci qu’a la gròssa correspond a un quarantenat d’estapas. Aquò podiá pas anar per qualqu’un que, coma ieu, partissiá del Puèi de Velai, valent a dire quaranta estapas abans los Pirenèus. Foguèri constrench de ne comandar un segond exemplari.


			Abans de partir sabiái qu’a la catedrala del Puèi de Velai ne vendián. Son eles que balhan lo primièr còp de tampon. Mas voliái saber a tot pèrdre cossí aquò se presentava abans d’engulhar lo sendarèl. Psicologicament aviái besonh de me far una idèia de çò que podiá plan èsser aquela famosa credencial. Aviái besonh d’aquela mena de passapòrt abans de me presentar, al Puèi, davant la pòrta d’embarcament. Me pensèri qu’èra la mena de formalitat que se deu pas far al darrièr moment. Coma ditz la vesina qu’escarnís l’endevinaire de Cucuron : Çò qu’es fach es pas de far. Alavetz, partissi de Sant-Sulpici la Punta amb mos passapòrts de pelegrin dins la biaça. Soi d’ataca per 1.600 quilomètres. Qualques còps cal pas grand causa per rassegurar un futur encauquilhat…

					Meti lo mot al femenin coma o es en lenga espanhòla. Se tracha de l’adaptacion dins aquesta lenga del mot latin credentiaqu’en occitan balhèt « cresença » e tanben « crèdit » dins lo sens de « balhar fe ».


				


				

					 Una ospitalièra, un ospitalièr es una persona de gerís o trabalha dins un refugi per pelegrins. De diferenciar amb una espitalièra, un espitalièr qu’es una persona trabalhant dins un espital.


				


			


		


	

		

			II. 
Del Puèi de Velai fins a Las Binals. 
Ultreïa ! Aquò’s partit !..


			La libertat, coma l’amor, se passa de definicion. Coma el, pòrta en ela son sens pròpri. Es una pulsion inscricha dins la natura.


			Vassili Golovanov 


			(in « Elògi dels viatges dessenats »)


			Quand, lo dimars 16 d’abrial entemeni mon escorreguda a travèrs Velai, soi franc d’aver rescontrat un veteran del camin de Sant-Jacme. Per plan dire, teniái pas talament a ausir de racontes detalhats. Voliái servar la primor d’eventualas suspresas. Tot comptat e rebatut, es tanben per aquò que viatjam : descobrir la beutat e l’insolit. Teniái talament pauc a conéisser de racontes precises que levat lo libre de Joan dau Melhau, me refusèri de ne legir cap pus abans ma partença. Me soi mes dins l’ase d’escriure en caminant e doncas ensagi de me protegir d’eventuals prejutjats. Per o dire autrament, vòli servar una cèrta verginitat abans de me lançar dins aquela aventura. E venga que plante !


			Sèm tres a prene la rota. Claudi es un amic de plan temps. Qualqu’un que coneissi plan per aver fach amassa lo Sendarèl catar. Es un colòs de gaireben un mètre nonanta d’auçada per un brave centenat de quilogramas. Tant val dire que trenta liuras sus l’esquina li pesan gaire. Lo revèrs de la medalha es que manja coma un ògre. Aquò vòl dire que carreja fòrça mangiscla dins las pòchas de l’abrassac.


			Claudi a lo pas segur dins los passatges escalabroses. Es un companh de fisança que prèsi fòrça dins los moments pus malaisits, notadament en cas de marrit avitalhament. Malgrat son insadolable apetís, sap prene sus el sens se plànher, ni romegar. Es un òme plan encorat a la tèrra.


			Per çò qu’es de Daidièr, lo coneissi pas que per l’aver crosat dos o tres còps dins la vida. Es pus linge e pus pichon que Claudi. Deu far la meu talha. Es musculós coma una segonda linha de rugbi. Me vau lèu mainar qu’es d’una endurança fisica fenomenala. Marcha coma s’èra nascut per aquò far. Quand trepa, balha l’impression de tocar pas lo sòl. S’èra sol, me pensi que jamai s’arrestariá pas per se pausar. 


			Diluns 15 d’abrial de 2019 : 
primièra jornada.


			Quand arribi al Puèi de Velai, vau dirèctament al Relais dels Pelegrins. Lo coneissi ja. Arunan i aviái passat la darrièra nuèit abans d’endralhar lo camin Stevenson. L’acuèlh i es totjorn aitant frairal. Los benevòles de l’ostal son de tot còr al servici dels randolejaires, qu’aquestes foguèsson pelegrins o pas. Aquel relais a l’inestimabla qualitat d’èsser situit a l’ombra de la catedrala.


			L’atmosfèra i es familiala e l’ambient agradiu. Entre caminaires, lo tutejament es de rigor. Lo que lo refusariá passariá mai per un autiu que per un original. Tot se debana a la bona apostolica. Es l’albèrga espanhòla. Per sopar cadun despartís amb totes çò qu’a portat o que trigòssa al fons de sa saca. Mas aqueste còp, ieu i participi pas. Soi de sortida amb mos dos companhs. Cossí que ne vire, dins l’ostal los escambis son corals. Las discutidas, plan solide, viran a l’entorn dels viatges pedèstres. Mai o mens sèm totes de barrutlaires. Cadun conta son anecdòta mai marcanta. D’unas son sul versant de la malparada e d’autras sus lo de la felicitat. Lo pichon monde de la marcha fonciona sus un mòde binari.


			D’uèi lo relais en plen, confle coma un uòu. Los bailes, que siá dich en passant son de bailas, son sincèrament malcoradas d’aver a refusar de monde. « Sètz nombroses a voler partir deman matin, » nos ditz una ospitalièra. Precisa que se d’uèi es a refusar de monde, dempuèi una setmana vegèron gaireben degun. Dimècres passèron pas que tres personas pel Relais dels Pelegrins. Sap pas explicar aquel fenomèn retipant la dentadura d’una ressèga.


			En serada, amb Claudi e Daidièr nos retrobam dins la vila bassa per anar manjar dins un restaurant. Lo decòr de l’establiment es calorós. La fusta lèima i domina. Avèm l’impression d’èsser ataulats dins un refugi de nauta montanha. Defòra la fredor es tombada amb la nuèit, mentre que dedins la cheminièra alucada porgís una requista tebeson. 


			Passam lo temps a charrar e a manjar una cosina simpla e calorica. L’asagam coma se deu d’un vin de circonstància que qualificarai d’espés. Anam passar una setmana amassa e ja avèm l’impression d’èsser de cotria dempuèi l’an pebre. Acabam la serada per qualques veironets de liquor de verbena, l’inevitabla especialitat de Velai. Son gost es a l’encòp aspre e sucrat, doçorós. Es una sensacion inesperada en boca qu’a cada còp me suspren. Se’n cal mesfisar que lo país coneis doas menas de verbenas, una fa trenta cinc grases d’alcoòl, e l’autra ne fa cinquanta cinc. A cadun de causir son opcion en tota coneissença e conciéncia.


			Serada acabada, torni pujar al jaç mentre que Claudi e Daidièr tornan al lor. En causa de la manca de plaça, avèm pas pogut reténer dins lo meteis. Eles an logat dins la vila bassa. Son sul camin de Granda Randolada. Los passarai prene deman matin aprèp la benediccion dels pelegrins. An pas eles enveja de tornar pujar per i participar.


			Dormissi mal per aquela primièra nuèit sul camin de Sant-Jacme. Camin que, fin finala, ai pas encara començat. Lo repais me pesa sus l’estomac e l’ànsia d’una partença imminenta me quicha sul psiquic. Soi coma un nòvi la velha de sas nòças. Ausissi de monde se levar e far d’anar-tornars dins los corredors d’aqueste ostalàs nobiliari. Lo fach d’èsser pas lo sol a dormir mal, m’acontenta gaire. Ai paur de comolar pas pro d’energia per deman.


			Dimars 16 d’abrial de 2019 : 
del Puèi de Velai fins a Sant-Privat d’Alèir.


			Lo dejunar al Relais dels Pelegrins, coma a l’acostumada, es copiós. Lo refectòri es tròp pichon pel grand nombre de pelegrins que sèm. Sèm los unes suls autres, quichats coma de sardas de barricat. Atanben, per evitar la confusion permenenta entre los que se poirián levar per anar quèrre cafè, chocolat o burre, las ospitalièras nos convidan de demorar en taula. E mai se l’entreajuda es de règla dins lo mitan dels excursionistas, plan solide obesissèm a la consigna de las ostessas nòstras. Lor demanda es una pregària de bon sens.


			De matin, a sèt oras e mièja, se debana la benediccion dels pelegrins dins la catedrala vesina. I pòdon assistir los cresents catolics, e mai totes los qu’o vòlon : cresents d’autras religions o mescresents. Lo convit es dobèrt a totes. I vau amb plaser talament la proposicion es espontanèa e sens reirepensada de proselitisme. La parròquia del Puèi de Velai es onorada d’aver en carga un dels punts mai importants de partença per Sant-Jacme de Compostèla.


			De tradicion, es dins aquela catedrala qu’autres còps l’evesque de la vila remetiá simbolicament als pelegrins que partissián, la biaça e lo bordon. Imagini, ça que la, que beneficiavan d’aquel acte simbolic pas que los qu’avián prealablament fach un obòl consequent al clergat local. Sabi pas se los paures mendicants recebián, eles tanben, aqueles atributs. E se los recebián deviá pas èsser de las mans de l’evesque, mas de qualques unes de sos subaltèrnes.


			Cossí que ne vire, en 2019, soi aürós de participar a aquela ceremònia millenària. Es cargada d’emocion e se debana dins una comunion frairala entre cresents e non cresents. Soi estonat de véser que nos sèm amassats dins la catedrala un cinquantenat de personas de totas edats. Malgrat l’ora matinièra, lo prèire que presidís la ceremònia es sorisent e gadal. Son estrambòrd es comunicatiu. Demanda al monde de levar lo det a l’anóncia del seu país d’origina. Atal nos mainam que fòrça païses d’Euròpa son representats. Mas pas sonque ! I a tanben de gents que venon de las Americas, d’Asia e quitament qualques unes d’Australia. La ceremònia es brèva. Aprèp un rapèl sus la vida de Sant-Jacme e una pregària, lo prèire nos balha a cadun una medalha pichona ont es representada una cauquilha. Soi esmogut de recebre aquel present simbolic. 


			Quand sortissi de la catedrala, plòu ! Me disi que mon escorreguda comença plan mal. Que lo cèl, d’uèi, es pas del costat dels pelegrins. Mas ai gaire temps per rasonar. Cargui mon vestit impermeable e cobrissi mon abrassac de sa tela de proteccion. Espèri plan que la dicha : « Partença pluviosa, arribada radiosa » se verificarà. Me demòra pas mai qu’anar cercar mos companhs qu’an logat dins una ostalariá en bas de la vila. Son prèstes quand arribi e aquí-nos lèu partits cap a Compostèla. Sabèm pas encara qu’aqueste dimars 16 d’abrial de 2019, va plòure tota la matinada.

			Primièra lausa commemorativa rescontrada.


			Cap a Sant-Cristofòri de Dolason caminam en silenci. Lo cèl es bas e las nivols volastrejan a ras de tèrra. Sèm pas que nosaus tres sul camin. Soi a me demandar ont son passats mos companhs qu’èran a la benediccion. Serián totes davant ? Ne dobti. Benlèu que d’unes espèran una esclairida per se poder lançar. Aquela pluèja nos copa las cambas. Caminam lentament qu’a d’unes endreches limpam dins la fanga.


			A un moment donat traversam una mena de pichon planastèl. Avançam cap clinat per dire de prestar pas la cara a la pluèja flinganta. Tot còp, alara que m’i esperavi pas brica, pausada a ras de tèrra apercebi una lausa commemorativa. Se tracha d’una lausa tot çò que i pòt aver de mai simple. Dessús es pintrada l’inscripcion seguenta : « Aicí se moriguèt subtament Vincenç Jove, lo 1èr de julhet de 2015, en fasent un contraròtle d’entreten del camin de Sant-Jacme de Compostèla ». Probablament qu’amb la calor, l’òme deguèt morir d’una crisi cardiaca. Çò que sabi pas encara es que de placas commemorativas de personas mòrtas sul camin n’anavi rescontrar de desenats. Vertat qu’aquela mena d’omenatges a de jaquets mòrts sul camin a de qué refredir lo pus valent dels caminaires. Mas jos la pluèja, freges, o sèm ja.


			A moments, passam entre doas raissas. Plan aprèp aver traversat Sant-Cristofòri de Dolason, rescontram, en contrabàs del camin alquitranat, la capèla Sant-Ròc. Es bastida amb la pèira volcanica rogenca del país. L’endefòra es armoniós e l’ensemble del bastiment plan proporcionat. Lo cloquièr, d’una sola campana, es ajornat. Per contra, l’endedins sembla una cambra d’espital repintrada de nòu o la sala d’espèra dins un aeropòrt. Rai d’aquò ! nos arrestam far qualques fòtos.

			Païsatge del Velai.

			Capèla Sant-Ròc de Montbonet.


			En vesprada arribam a Montbonet. De çò que ne vesèm, sembla un pichon masatge. Decidissèm d’anar beure un chocolach (los amics bevon de cafè) dins lo sol estanquet de l’endrech. Es batejat del nom pauc original de « Lo Sant-Jacme ». Davant l’establiment, vesi un fautuèlh de ròdas. Sus aqueste son pausats un abrassac plan confle e una tenda. Se tracha d’un d’aquestes tibanèls que, plegats, an una forma redonda e que se desplègan automaticament en los lançant en l’aire. Soi bravament intrigat per aquel fautuèlh de las ròdas plenas de fanga. Vist l’estat del sendarèl que venèm de passar, me disi que la persona paraplegica que camina sus aquel aplech deu èsser plan valenta e coratjosa. Per plan dire, me demandi cossí faguèt per arribar a Montbonet e cossí percorreguèt lo vintenat de quilomètres que venèm de far.


			De fach, lo tavernièr nos explica que i a pas ges de persona paraplegica dins son bar. Lo fautuèlh de ròdas es menat per una femna tan valida coma vos e ieu. Aquesta li expliquèt qu’aviá l’intencion de far lo Sant-Jacme amb son òme, o puslèu, per son òme. Ajustèt que son marit agèt malaürosament un accident e venguèt paraplegic. Degun demandèt pas a la dòna de quina mena d’accident nimai dins quinas circonstàncias. De son temps de valide, lo paure endecat aviá previst de caminar sul Sant-Jacme amb son esposa. Çò que venguèt, de fach, impossible. De las consequéncias de son accident o de quicòm mai, lèu se moriguèt. Èra als ranguilhs quand la seu femna li prometèt de realizar son sòmi. Lo sòmi que poguèron pas complir e qu’i tenián tant. Li prometèt que simbolicament, per lo gardar totjorn al prèp d’ela, anava far lo viatge amb son fautuèlh de ròdas. Atal, li diguèt ela, per delà la vida e la mòrt, farem lo viatge amassa.


			Per amor, aquela femna que refusava la fatalitat d’una despartida insuportabla, voliá contunhar de far viure son òme en fasent far, segurament sens saber çò que li’n costariá, lo camin de Sant-Jacme al seu fautuèlh de ròdas. Jamai ai pas crosat, sus ma ja longa rota, una pròva d’amor tan flama. Jamai de la vida rescontrèri pas un tal miracle de l’amor. Lo camin de Sant-Jacme es aquò : los rescontres mai inversemblables i son possibles. La fe, totas las fes, s’i mesclan. S’i pòt crosar l’amor de Dieu coma l’amor d’una femna per son òme. Un amor capable de transcendar totas las dificultats fisicas d’aqueste monde de miserosa matèria.


			Passam un momenton dins l’estanquet. Prenèm léser de beure quicòm de caud que lo temps s’i prèsta e que sèm a una altitud de mila mètres. L’aire es cargat d’una umiditat pegosa. Quand sèm plan rescalfats, tornam endralhar. Una orada pus tard rejonhiam aquela dòna coratjosa qu’arrapa un rapalhon peirós en butant lo fautuèlh de ròdas del seu desfuntat e tant aimat espós. La paura femna mascanha tant e mai. Truca a cada pèira, patís per sautar lo mendre rodal o charragal. Sens comptar qu’a d’unes endreches lo ròc aflora e li ven barrar camin. Avança gaire. Patís e susa fèrme.


			Amb ela entemeni una convèrsa. Me confirma çò que ven de nos dire lo cafetièr. Ditz voler anar fins a Compostèla. La causa pareis complètament subrerealista se no’n tenèm a çò que pòt èsser lo perfil d’un sendarèl de randolada, amb sos desnivelats e qualques còps sos passatges escalabroses. D’ont mai que la dòna deu èsser dins lo cinquantenat d’ans e que sembla pas en tras que bona santat. Es en subrecarga ponderala, çò que gasta las causas. Risca d’aver fòrças dificultats per tirar endavant fins a Galícia. Per pudor, li pausi gaire questions. Atal sabi pas d’ont es originària, mas rai ! Aquò, a costat del demai, a gaire importància.


			Per contra, ensagi de l’ajudar per qualques conselhs. Primièrament li disi que seriá per ela plan mai a biais de tirar que de butar lo fautuèlh. Malgrat siá obnubilada per son prètzfach, la valenta femna ne conven. Fa pas que dos jorns que s’es mesa en camin e trasteja encara per trobar los mejans d’avançar sens tròp çaganhar. Li aconselhi tanben de s’arrestar tanlèu que possible en çò d’un mecanician. Li precisi que la primièra vila traversada serà Saug en Marjarida. Un còp en çò del garatgista li demandar de li mastar un sistèma d’arnesc per tirar lo fautuèlh del meteis biais que ieu tiri mon abrassac quand lo perfil del sendarèl s’i prèsta. Li fau véser mon equipament. 


			Enfin, li suggerissi de crompar un ase e de metre lo fautuèlh sus l’esquina de la bèstia. De lo plegar, s’es plegadís. Argumenti tant coma pòdi. La vòli ajudar per qu’aganiguèsse pas sul camin e benlèu i venguèsse morir al seu torn. Li disi que son qualques pelegrins que partisson cada an amb un ase o un caval. Fòrces son los jaces que son en capacitat d’aculhir los equidèus. Li balhi l’exemple viscut fa gaire del sendarèl de Stevenson ont rescontrèri qualques ases.


			Ditz de òc, qu’efectivament seriá una bona causa. Pr’aquò sentissi fòrça fatalisme dins sa votz. Sembla s’èsser resignada. Se diriá voler complir a tot còst son camin de crotz. Sa volontat pareis sens concession. Aquela esposa digna, a l’agach neblós de los qu’an ja quitat aqueste monde. Pr’aquò sa cara es polidament frostida e sos uèlhs asondan d’esperança. Mai qu’un camin de crotz, aquela obsession de menar a bon pro sa promessa revèrta una mesa en endura cap a un suicidi causit e mièg conscient. Es vesedor que la veusa arriba pas a suportar la despartida del seu òme. Es desconsolabla. Qual la poirà, o la poiriá rasonar ? Sa fòrça d’esperit e sa determinacion son talas que gausi pas ensajar de la convéncer de res. Es intocabla, inaccessibla. Ont comença lo coratge e quora aqueste vira en foliá ? L’amor es causa meravilhosa que pòt menar a de tòcas extrèmas. Aquel exemple concrèt, que trespassa tota ficcion, ne pòrta pròva. Ai enveja d’abraçar aquela extraordinària femna, mas tròbi pas d’autres mots que de li desirar « bon coratge ». Un còp las paraulas delargadas, me maini de lor insufisença, de lor indigéncia. Ne soi tot moquet. Davant tant de beutat d’anma, los mots venon inutils. Aquela abnegacion me daissa desvariat. Amb mos companhs de viatge, tornam tirar camin. Esmoguts, trepam en silenci.


			Per aquela primièra jornada d’escorreguda aviam la possiblitat de far una varianta cap als Banhs. La mapa que fasèm seguir la nos indica. Dins aquel vilatge se pòt véser una gleisòta dels sègles dotzen e tretzen. Aprèp concertacion, decidissèm de demorar sul traçat tradicional. Volèm pas degalhar nòstras fòrças tre la debuta. Per çò qu’es dels joièls arquitecturals romanics, nos disèm qu’aurem l’escasença de ne rescontrar maites.


			A Sant-Privat d’Alèir, avèm retengut dins un jaç qu’es lo primièr en dintrant dins lo vilatge. Las cambras, o puslèu los dormitòris, son al primièr nivèl e los escalièrs regdes e estreches. Coma per encantament, a mesura que la vesprada avança, los pelegrins arriban. N’i a tantes que sabèm pas d’ont sortisson. Al final, per sopar, nos retrobam amb una taulada d’un bon desenat de personas. A aquesta sason son mai que mai de joves retirats. Son de gents que son partits per una setmana o doas, rarament mai. Los que van lo pus luènh an previst d’anar fins a Concas.


			Lo repais es convivial, la cosina simpla e abondosa. Aprèp mièja jornada jos la pluèja, la sopa nos fa mai que de ben. Lo vin es servit a volontat e, coma sèm en Auvèrnha, d’unes s’ensajan a far chabròt, « a chabrotar » coma o ditz tan plan un que demòra al pè del Puèi Domat. Per çò qu’es de ieu, aquela costuma nòrdoccitana fa pas partida de ma cultura culinària. D’ont mai que soi pas, a vertadièrament parlar, un aventurièr de la gastronomia. E mai benlèu seriá lo contrari…


			D’aquela sala de manjar del plafon bas, s’enaira una calor umana tebesa que nos regaudís totes. Fa pas que doas oras que nos coneissèm, mas ja nos sentissèm de la grand e valenta frairiá dels jaquets. Sèm aüroses d’èsser amassa e d’aver sompartit aquel primièr repais. Ça que la, la realitat nos torna lèu agantar : deman lo camin nos espèra. A dètz oras e mièja es temps de s’anar recaptar jos las plumas. Aqueste còp ai ges besonh de breçairòla per m’endormir.

			La capèla de Ròcaguda amb son ase


			Dimècres 17 d’abrial de 2019 : 
de Sant-Privat d’Alèir fins a Saug.


			D’ora lo matin, abans de quitar Sant-Privat d’Alèir, nos arrestam a l’especiariá-carnsaladariá del vilatge. Crompam lo pica-mica del miègjorn. Retrobam davant la botiga de marchaires que se son arrestats dins los autres tres o quatre jaces del borg. Tornamai, lo temps menaça. Contra marrida fortuna fasèm bona cara e tornam tirar endavant.


			A Ròcaguda, nos arrestam far lo torn de la capèla medievala de Sant-Jacme que, sensat, marca la termièra entre Velai que quitam e Marjarida que nos aprestam a traversar. L’edifici, coma lo toponime l’indica, es pincat sus un puèg rocassós e agut. Data del sègle dotze. Es bastit de la meteissa pèira que Sant-Ròc de Montbonet. Qualques mètres pus naut son los escombres d’una torre.  Benlèu que bèl temps a, i senhorejava un castelar.


			Un ase s’es fach lo gardian del siti. Imagini que quand pais pas, agacha amb saviesa e curiositat passar los pelegrins, probablament qualques desenats de milièrs cada an. Legissi una mica de condescendéncia dins sos uèlhs, e mai benlèu un sorire sus sos pòts. Es pres per un ase lo que s’i esperava pas. Ne demòri moquet e pensatiu.


			La davalada sus Monistròl d’Alèir es perilhosa. A d’unes passatges davalam quitament de lòcas dins una mena de regòla desrabissada per las aigas. Es aquí que nos mainam de l’utilitat del bordon. Lo baston es pas jamai estat un atribut decoratiu pel pelegrin, mas plan un aplech de caminada util, e mai indispensable dins d’unas situacions.


			Traversam lo vilatge de Monistròl d’Alèir, mas pas sens nos èsser arrestats beure un còp abans d’entemenar la pujada sul planastèl de Marjarida. Pas qu’en levant lo cap nos mainam que çò que nos espèra, es carabinat. Avèm davant nosaus una muralha. Rai ! personalament me sentissi encara plan sus mas guimbas e dins mas sabatas. Me sembla que me’n demòra bravament dins los pompilhs. Mentretant, aicí pas question de far seguir l’abrassac sus sas rotletas. Lo me cargui sus l’esquina. Ardit ! o puslèu : ultreïa ! Anar ultreïa es ensajar d’anar al-delà.

			Escalpradura de fusta a la dintrada de Saug


			La pujada cap al masatge d’Esclusèls es talament regda qu’es estat maçonat un escalièr sul penjal. Coma dins lo país an pas mina de far las causas per mitat, aqueste es aplechat d’una rampa. Es a aquel quiti endrech que passam davant la capèla troglodita Santa Magdalena. Aquesta es tampada. Ne podèm véser pas que la faciada que, tot mirat e remirat, ten gaire d’interés. Sul tèrraplen de davant foguèt pausada una taula de fusta amb sos bancs. S’i seriá pogut espertinar, mas decidissèm qu’es pas encara ora. Alavetz, traçam drech endavant.


			Per aqueste segond jorn d’escorreguda, l’amic Claudi se pren de botiòlas als artelhs, de bochòrlas gròssas coma de fabas. Per èsser precís, una per cada pè. Nimai per far servir ma troça de secors ont manca pas res, i a pas res a far : lèu sas carns son a viu. Patís talament que pòt pas mai córrer. Lo podèm pas mai far seguir dins aquel estat. A Ronhac, trapam un estanquet, una mena de cantina rustica. Nos i arrestam per beure un còp. Lo monde que nos i aculhís son de gents plan simpaticas e parlairas. Justament lo patron amb un amic seu son a mand de « partir per la vila ». Davalan a Saug qu’es pas mai qu’a quicòm coma quatre quilomètres. Se fan un plaser d’embarcar lo nòstre paure nafrat. Claudi es decebut e aquò se compren. Ensajam de li exprimir nòstre sosten coma podèm. Mas solide que dins talas circonstàncias devèm èsser maladreches.


			Aprèp l’abandon momentanèu del companh, amb Daidièr contunham còr dolent. Per arribar a Saug nos demòra pas mai qu’a percórrer de planièrs e la davalada sus la vilòta. Justament en tombant dins la comba de Saug crosam d’escalpraduras de fusta. Nos esperàvem pas a tal rescontre. La suspresa es de tria. D’unas son de dimensions impressionantas. Pòdon mesurar fins a quatre mètres de naut e benlèu mai. Revèrtan de totèms fallics que semblan far un pam de nas al cèl. Me demandi çò que ne devon pensar las pelegrinas devòtas quand lor passan al ras. N’i a una que figura una mena de candelièr de las sèt brancas. Se diriá que foguèt capusada dins lo brancum d’una platana. O endevini a la color e a l’aspècte de la rusca, mas soi pas segur de res. Cossí que ne vire, son totas d’un plan polit efièch. Aquelas gaitas silenciosas pareisson èsser aquí d’eternitat e per l’eternitat. Saludan los pelegrins qu’arriban a Saug. Quand sèm a las doblar, vesèm la ciutat que s’estaloira al mitan d’una plana pro espandida. Me pòdi pas empachar de remarcar que la vegetacion a pas encara regrelhat e que se i tròba gaire bòsques. A se demandar ont se podiá ben amagar la famosa, funèsta e mitica « feràmia de Gavaudan »…


			Per dormir e manjar avèm retengut al Centre d’acuèlh de la Marjarida. Es un establiment bèl que recep de gropes de vacancièrs. Pendent la sason mòrta, recapta de classas verdas. Es una estructura de grand capacitat que probablament deu poder claure mai d’un centenat de personas. Lo bastiment es recent mas a l’aspècte freg d’una casèrna. Es talament grandaràs qu’a travèrs sos corredors me cal un pauc de temps abans de m’i retrobar. Quand amb Daidièr i arribam, Claudi es pas aquí. Pensam qu’es benlèu a se passejar un pauc malgrat sos pès dolents. Pausam nòstres abrassacs e anam far una pichona virada en vila. Aprèp aver vistalhat çò que pensàvem valer lo còp d’èsser vist, tornam prene la direccion del jaç sens aver rescontrat Claudi per carrièras.


			Quand arribam al nòstre cantonament, lo companh es aquí que nos espèra. De fach, amb sos veiturièrs èran dins una tavèrna ont passèron una brava part de la vesprada a beure coma de traucs. Entretant, èra passat a la farmacia per s’entresenhar sus çò que podiá far per se suenhar. Lo diagnostic foguèt pas regaudissent : li caliá arrestar de marchar de dos a tres jorns. Vist l’estat de las plagas se podiá pas far autrament. La saviesa o comandava.


			Alavetz, lo valent, de racacòr pren la decision de sautar doas estapas. D’efièch, sus la part Lo Puèi-Moissac del camin de Sant-Jacme existís çò nomenat la « Mala postala ». Se tracha d’una mena de veitura balaja. Carreja a la demanda, siá los malauts sens gravitat qu’espèran tornar prene lo camin lèu-lèu, siá los alassats temporaris que travèrsan una « passada de mòl ». Mas lo mai sovent la Mala postala carreja bagatges e abrassacs de los que los pòdon o los vòlon pas rebalar sus l’esquina. 


			Claudi bisca e marrona tot çò que sap de poder pas contunhar de marchar. D’un autre latz, o sap tan plan coma nosaus, mal per mal, tant val esperar dos jorns e poder acabar l’escorreguda dins de condicions acceptablas. Lo consolam en lo convidant d’anar beure l’aperitiu en vila. Aprèp çò que beguèt dins la vesprada, es pas mai a un aperitiu prèp.


			Lo sopar se debana dins lo refectòri del Centre d’acuèlh Marjarida. D’un costat manja un grope de collegians en pension per la setmana e de l’autra part de la sala son los pelegrins. Sèm tornamai un bon desenat a nos sarrar de la taula. Tot jogant de la forqueta e del cotèl, fasèm coneissença. Plan solide, la discutida vira a l’entorn de las escorregudas suls camins de Grand Randoladas mai coneguts d’Euròpa. Se diriá que parlar dels espacis naturals bèls, aquò dobrís l’apetís. Al torn de la taula i a qualques famoses bofalèscas e de braves galafres. Son de los que son gaire acostumats a manjar las lentilhas amb una espilla. Cal ben reconéisser que venèm totes far mai d’un vintenat de quilomètres. Aquò cura l’estomac.


			Dijòus 18 d’abrial de 2019 : 
de Saug fins al Salvatge.


			Alavetz, Claudi bessauta doas estapas. D’ara enlà, fins al divendres 19 d’abrial de 2019, valent a dire fins a Sant-Auban de Limanhòla se farà portar per la Mala postala. D’uèi sas ampolas son totjorn alucadas. Gariràn benlèu pas fins a çò qu’arribèssem a Las Binals. Veirem ben… L’espròva es terriblament decebenta per el. Amb Daidièr avèm decidit de caminar per pichonas estapas. N’arribam a la conclusion que cal pas tròp tirar sus la còrda se la volèm pas rompre.


			A la sortida de Saug, tanlèu aver passat lo pont qu’encamba lo riusset que pòrta lo nom de Seuga, tombam tornamai sus un ensemble escalprat. Aqueste còp se tracha tanben d’una escalpradura monumentala de fusta que representa una bugadièra en plen trabalh. Lo tot cobèrt d’una soslàupia que revèrta la dels lavadors publics.  


			Amb Daidièr caminam en silenci. Avèm pas exactament lo meteis ritme. A lo pas pus long que lo meu. Alavetz, tira sovent davant. M’espèra quand a pro pres d’avança o que l’endrech s’i prèsta. Lo país que traversam es mornarós a aquesta sason. Caminam a mai de mila mètres d’altitud. Los vilatges son escarses dins aquela encontrada dels espacis bèls e dels pasturals a pèrdia de vista. En traversant los que son sul camin nos arriba de far de rescontres agradius. Per exemple aquel trabalh per ferrar vacas e buòus. Amb sos pilars de barena es un monument rar, un testimòni de l’engenh mestieral d’autres còps. Per fortuna, d’aquestes apleches patrimonials se’n son servats qualques unes en Occitània. Del temps passat e de las òbras dels aujòls seriá pecat de ne far taula rasa. Ne cal servar qualques traças. Totjorn la meteissa istòria : saber d’ont venèm per saupre ont ne sèm e ont anam.  


			Cada bestorn de sendarèl sul camin de Sant-Jacme pòrta son fais de suspresas e d’encantaments. Lo caminaire perpensa de longa en trescambant. Sap qu’es pas lo primièr a passar per aquí, a endralhar los caminòls ont d’uèi pausa sas sòlas. Atanben, quand lèva lo cap e qu’aquò ne vira, a l’impression que sos predecessors mai o mens lonhdans li fan guinhada. Per delà los tempses, aquela frairala complicitat se pòt materializar per una inscripcion daissada coma ex voto a broa de camin. Una dicha seleccionada per una pelegrina o un pelegrin e escricha a la pintura sus una lausa del país. Sovent, aquelas maximas son aquí per convidar lo jaquet a una reflexion, senon filosofica, almens aprigondida. Se tracha d’una amòrça de soscadissa. Per exemple aquesta rescontrada los primièrs jorns de caminada « Res servís pas d’anar lèu, naut e luènh se se doblida d’agachar per ont passam ». Sabi pas mai ont l’ai legida qu’a fòrça d’estrepar d’oras e d’oras n’arribi per pèrdre las nocions de temps e d’espaci, mas çò que sabi es qu’un excursionista assabentat val mai que dos degordits despacientats.


			Lo planastèl de Marjarida sembla sens fin. Los pasturals son tan jaunasses que semblan lords. A aquesta sason crosam pas lo mendre bestial a pàisser. Vacas e fedas devon èsser reclausas dins estables e fedials, mas ont son ? Se rescontra ges de bòria dins aquelas encontradas. Si-ben-tant, qualques masucs isolats e tampats que semblan esperar, eles tanben la prima. Una prima qu’a aquelas nautors tarda per espelir. Sus las broas del camin son encara amassadas las nèus de l’ivèrn. Aquelas congièras de fin d’abrial son aquí per nos remembrar que sèm pas encara a l’abric d’una bona nevada. Aprendrai pus tard que nevèt en Gavaudan e Aubrac lo quatre de mai.

